കുരങ്ങു ശല്യം രൂക്ഷം: കര്ഷകര് ദുരിതത്തില് പുല്പ്പള്ളി: ചേകാടി, ഉദയക്കര പ്രദേശങ്ങളില് കുരങ്ങു ശല്യം രൂക്ഷമായിട്ടും ഇവയെ തുരത്തുന്നതിനാവശ്യമായ നടപടി വനംവകുപ്പ് സ്വീകരിക്കുന്നില്ലെന്ന് പരാതി. കഴിഞ്ഞ രണ്ടാഴ്ച്ചയായി വനത്തില് നിന്ന് കൂട്ടമായി എത്തുന്ന വാനരന്മാര് കര്ഷകരുടെ കാര്ഷിക വിളകളായ ഇഞ്ചി, കാപ്പി, കപ്പ, വാഴക്കുല, തേങ്ങ തുടങ്ങിയ കാര്ഷിക വിളകള് വ്യാപകമായി നശിപ്പിക്കുകയാണ്. ഉദയക്കരയിലെ നിരവധി കര്ഷകരുടെ ഇഞ്ചി വ്യാപകമായി പിഴുതു നശിപ്പിച്ചു. പുലര്ച്ചെ എത്തുന്ന വാനരസംഘം കൃഷിയിടത്തിലിറങ്ങിയാല് ശബ്ദമുണ്ടാക്കിയാല്പോലും പോകാത്ത അവസ്ഥയാണ്. ശല്യക്കാരായ കുരങ്ങുകളെ പിടികൂടി ഉള്വനത്തില് വിടണമെന്നാവശ്യപ്പെട് വനംവകുപ്പ് അധികൃതര്ക്ക് നിരവധി തവണ പരാതി നല്കിയിട്ടും യാതൊരു നടപടിയുമില്ലെന്നാണ് കര്ഷകര് പറയുന്നത്. സ്ഥലം പാട്ടത്തിനെടുത്തും വായ്പയെടുത്ത് കൃഷി ചെയ്തവരുമാണ് ഏറെ ബുദ്ധിമുട്ടിലായത്. കൃഷി നശിപ്പിക്കുന്നതിനു പുറമേ വീടിനുള്ളില് കയറി ഭക്ഷ്യധാന്യങ്ങള് കൊണ്ട് പോകുന്നതും കുടിവെള്ള ടാങ്കില് കുളിക്കുന്നതും വ്യാപകമായിരിക്കുകയാണ്. അടിയന്തരമായി ശല്യക്കാരായ കുരങ്ങുകളെ കൂടുവച്ച് പിടിക്കണമെന്നാണ് നാട്ടുകാരുടെ ആവശ്യം. ഇതിനു പുറമേ മുള്ളന്കൊല്ലി ടൗണിന് പരിസര പ്രദേശങ്ങളിലും കുരങ്ങു ശല്യം വര്ധിച്ചിരിക്കുകയാണ്. സാധാരാണ വനാതിര്ത്തി മേഖലയില് ഉണ്ടായിരുന്ന കുരങ്ങുകളുടെ ശല്യം ടൗണ് പരിസരങ്ങളിലും വ്യാപകമായിരിക്കുകയാണെന്നും ശല്യക്കാരായ കുരങ്ങുകളെ കൂടുവച്ച് പിടികൂടാന് തയാറാകണമെന്നുമാണ് കര്ഷകരുടെ ആവശ്യം.